ПРОТОКОЛ
От проведено обществено обсъждане на проект на докладна записка относно одобряване на план-сметка за необходимите приходи и разходи за дейностите по сметосъбиране, сметоизвозване, обезвреждане на битови отпадъци в депо, поддържане на чистотата на териториите за обществено ползване и определяне размера на такса битови отпадъци за 2018г.
Днес 19.12.2017 година, в изпълнение на изискванията по чл.66, ал.3, т.2 от Закона за местните данъци и такси и чл. 69, ал.2 от Административнопроцесуалния кодекс, в залата на общинска администрация Крумовград /І-ви етаж в сградата на пл. „България” №5/ в присъствието на граждани и общински служители се проведе обществено обсъждане на проект на докладна записка за одобряване на план-сметка за дейностите по управление на отпадъците и определяне размера на такса битови отпадъци за 2018 г. 
Началото на срещата бе дадено в 11.00 часа от г-н Абидин Хаджимехмед – зам. кмет на община Крумовград, който представи проекта на докладната записка със следните основни точки:

1. Организация на дейностите по сметосъбиране, сметоизвозване и поддържане чистотата на териториите за обществено ползване на територията на община Крумовград, както и обхватът на горецитираните услуги с границите на районите и видът на предлаганите услуги, определени със заповед на Кмета на Общината №КО-898 от 24.10.2017 г.
2. Формиране на план-сметка 2018г. 
Общо приходите от такса битови отпадъци за 2018г. са предвидени в размер на 909 501лв., формирани: от такса „битови отпадъци” при 80% събираемост, от такса „битови отпадъци” - недобори и от преходен остатък от „план-сметка 2017г”.

Разработеният проект на план-сметката включва следните основни необходими разходи:
· За сметосъбиране и транспортиране на битови отпадъци от територията на община Крумовград - предвидените средства в размер на 256 560лв.
· За поддържане чистотата на териториите за обществено ползване - предвидените средства са в размер на 250 000лв.

· За отчисления по чл.60 и чл.64 от ЗУО - предвидените средства са 145 000лв.
· За поддържане на депо - предвидените средства са в размер на 50 000лв.

· За осигуряване на съдове за събиране на битови отпадъци - предвидените са средства в размер на 30 000лв.

· Закупуване на самосвално полуремарке - втора употреба - 35 000лв.

Предложението за закупуване на самосвално полуремарке е с цел да се подобри ефективността на услугата по сметосъбиране, оптимизиране на разходите и улесняване на работата по транспортирането на отпадъците до регоналното депо. Предвижда се всекидневно събраните отпадъци от сметосъбирачните автомобили да се претоврват в това полуремаке и в зависимост от времето на запълване на обема на полуремаркето, отпадъците да се транспортират до регионалното депо.

3. Годишен размер на такса битови отпадъци за 2018 г. 


Изискването на Закона за местните данъци и такси е размерът на таксата за битови отпадъци да се определя в левове според количеството на битови отпадъци, а когато не може да се установи количеството, размерът на таксата се определя в левове на ползвател или пропорционално върху основа, определена от общинския съвет.


Ползването на основа, която е различна от данъчната оценка на недвижимите имоти, тяхната балансова стойност или пазарната им цена, с изменението на Закона за местните данъци и такси (обнародвано в ДВ бр. 88 от 03.11.2017 г.), влиза в сила от 31.12.2019 г. Начинът на изчисляване на размера на таксата за битови отпадъци при прилагането на друг вид основа, образецът и редът за изготвянето на план сметката, ще се определят с наредба на Министерския съвет, която трябва да бъде приета до 31.03.2019 г.

Предвид тези обстоятелства план-сметката за дейностите по управлението на отпадъците за 2018 г. е разработена на база досегашната основа, определена в Наредбата за определянето и администрирането на местните такси и цени на услуги, предоставяни от община Крумовград. 

При така направения подробен анализ на необходимите разходи за дейностите и взетото под внимание преизпълнение на плана за събираемост на такса БО за 2017 г. и преходния остатък от “План – сметка 2017г.” комисията изготвила проекта, предлага и през  2018 година да не бъдат завишени промилите за жилищните и нежилищни имоти за определяне размера на годишната такса.
Г-н Абидин Хаджимехмед съобщи, че към днешна дата няма постъпили писмени предложения, мнения и становища по проекта на план-сметка 2018 г.
След завършване на представянето, думата бе дадена на присъстващите за мнения, въпроси и предложения. 
Г-жа Мария Христозова предложи да бъдат предвидени средства за закупуване на няколко храстореза, които да се ползват при поддържането на териториите за обществено ползване.

Г-н Айхан Курт предложи да бъдат предвидени и средства за закупуване на малък самосвал, също за нуждите за поддържането на териториите за обществено ползване, напр. при събирането на зелените отпадъци, които гражданите поставят до кофите за отпадъци.
След като не бяха изразени повече предложения и мнения, г-н Хаджимехмед предложи на присъстващите да гласуват относно закупуването на храсторези и на малък самосвал. Присъстващите подкрепиха единодушно предложенията. Г-н Абидин Хаджимехмед съобщи, че след обсъждане с комисията изготвила проекта на план-сметка 2018г. предложенията ще бъдат включени в проекта на Докладната записка до общински съвет Крумовград. 
  След като не бяха направени други предложения и изказвания г-н Абидин Хаджимехмед закри срещата в 11.45 часа, като направи уточнение, че евентуалната дата за разглеждане от Общински съвет Крумовград е на 28.12.2017 г.
 На общественото обсъждане бе съставен присъствен лист, който заедно с настоящия протокол ще бъде прикрепен към документацията за план-сметка за необходимите приходи и разходи за дейностите по сметосъбиране, сметоизвозване, обезвреждане на битови отпадъци в депо, поддържане на чистотата на териториите за обществено ползване и определяне размера на такса битови отпадъци за 2018 г.
Изготвил протокола: .................................
           /Г. Чилингирова/

